
  Innleiing


  Ingvil Brügger Budal


  «Og om du vil bli fullkomen i lærdom, så lær alle tungemål, men aller helst latinsk og fransk, for dei måla går vidast, men gløym likevel ikkje ditt eige tungemål», lyder eit råd frå far til son i Konungs skuggjá, Kongspegelen, eit norsk didaktisk verk frå siste halvdel av 1200-talet. Faren peiker på skilnaden i funksjon og kommunikasjonspotensial i ulike språk, og viser slik medvit om språksamfunnet i samtida. Samtidig insisterer han på at sonen ikkje må gløyma sitt eige tungemål. Kva tyder det å ikkje gløyma sitt eige språk? Det er kan hende så enkelt som å bruka det, å verna om det, å verdsetja det, og å ha kunnskap om det. Denne kunnskapen kan femna om språket i seg sjølv, og då både talt og skrive språk. Korleis har det endra seg gjennom tidene? Språk er kommunikasjon mellom menneske, og kunnskap om eige tungemål er også kunnskap om korleis det vert og har blitt brukt og verdsett. Språkbruk skjer i språksamfunn, og samfunn kan drøfta, styra og planleggja språk. Også kunnskap om dette må vera ein del av å ikkje gløyma sitt eige tungemål. Summert opp kan dette vera kunnskap eller vitskap om korleis språket og språksamfunnet har endra seg gjennom tidene. Slik definerer også Torp og Vikør (2014, s. 15) kva språkhistorie er:


  Språkhistoria er vitskapen om korleis språket og språksamfunnet har endra seg gjennom tidene.


  Språkhistoria er vitskap, altså systematisk, metodisk og kritisk gransking. Studieobjektet er «korleis språket og språksamfunnet har endra seg gjennom tidene». Å definera omgrepet språk er ikkje uproblematisk, og her skal me forstå det som munnleg (tale) og skriftleg (skrift, teikn) kommunikasjon mellom menneske. Og mellom menneske speglar attende til språksamfunn i definisjonen av kva språkhistorie er. Eit språksamfunn er ei gruppe menneske med same språk, og gruppene kan vera små og store. Denne boka handlar om historia til det norske språket og språksamfunnet kring det. Siste del av definisjonen løftar det historiske perspektivet.


  Kva er så språkhistorie i skulen, for lærarar og elevar, og korleis er språkhistoria organisert i denne boka?


  For det første spørsmålet, kva språkhistorie i skulen er, må me ta til med læreplanen. LK20 er gjeldande for grunnskulen og vidaregåande opplæring frå og med hausten 2020. Eit av kjerneelementa i norskplanen (NOR01-06) heiter «Språkleg mangfald», og der skal mellom anna elevane «ha kunnskap om språksituasjonen i Noreg i dag og utforske den historiske bakgrunnen for han. Dei skal ha innsikt i samanhengen mellom språk, kultur og identitet og kunne forstå eigen og andre sin språklege situasjon i Noreg.». Sentralt i planen er arbeid med tekstar frå det (kultur)historiske, samfunnsmessige og geografiske språklege mangfaldet ein har i Noreg og Norden. Det inneber også at elevane skal bli kjende med mangfaldet av språkkompetanse og språkleg variasjon som omgjev dei, og bruka dette for å utvikla eit metaspråkleg medvit med tilhøyrande metaspråk. Eit slikt metaspråk er eit felles språk for å snakka om språk og tekst, og krev at læraren både har kunnskap om og eit fagspråk for alt frå lydar til større tekstar, munnlege så vel som skriftlege.


  Gjennom heile skuleløpet er ei kontrastiv eller komparativ tilnærming til språk tydeleg. Ei slik jamførande tilnærming kan mellom anna femna om det fleirspråklege Noreg, dei to offisielle språka våre, dei to målformene våre, minoritetsspråka, teiknspråk, talemål, munnleg og skriftleg språk, osb. Samstundes er ikkje ei komparativ tilnærming til språk berre synkron og mellom ulike språk, men kan også vera diakron og innanfor eitt og same språk, fokusert på korleis språket endrar seg over tid. Det er med kunnskap om språkhistoria ein kan forklara talemålssituasjonen i Noreg, prinsippa for rettskrivinga vår, opphavet til og skilnadane mellom nynorsk og bokmål, og banda til nabospråka våre. Ei utforsking av språkleg variasjon og mangfald i samtid og fortid krev at læraren har brei kunnskap om språket som system, om språklege endringsprosessar og om språkleg mangfald. For å forstå språksituasjonen og -endringane i samtida treng ein kunnskap om opphavet til desse, og dermed er også ei historisk tilnærming til språk naudsynt. Og då har me kome fram til språkhistorie for læraren og kva kunnskap lærarstudenten skal ta med seg ut i praksis. I dei nasjonale retningslinene for begge løp i grunnskulelærarutdanningane kjem dette mellom anna til syne i følgjande to læringsutbyteformuleringar (NR1-7 og NR5-10):


  Kandidaten


  • har omfattande kunnskap om språkleg variasjon og norsk som første- og andrespråk


  • har kunnskap om språkhistorie, språklege endringsprosessar i eldre og nyare tid og gjeldande normering av nynorsk og bokmål


  Desse to læringsutbyteformuleringane heng saman, og for å kunna ha omfattande kunnskap om språkleg variasjon er det naudsynt med kunnskap om språkhistorie og språklege endringsprosessar i eldre og nyare tid og gjeldande normering av nynorsk og bokmål. Omgrepet endring (språklege endringsprosessar) speglar «endrar seg gjennom tidene» i definisjonen først i innleiinga. Det gjev eit viktig signal om korleis ein ser på kva som skjer med språk over tid. Ei endring er noko anna enn ei utvikling. Sistnemnde går i retning av noko, og kan vera ei positiv eller ei negativ utvikling, og at det blir snakka om språkleg forfall, er slett ikkje uvanleg. Ei slik vurdering ligg det ikkje i det nøytrale endring. Språklege endringar har oftast opphav i ei rekke årsaksfaktorar, er sjeldan styrte og fører sjeldan til at me kan vurdera språket som betre eller dårlegare enn før. Men språket vert annleis. Språkbrukarar er ofte konservative og dermed negative til endringane. Haldningane til samanfallet mellom kj- (/ç/) og sj-lyden (/ʃ/), altså kjede og skjede, er eit døme på det. Samstundes er ikkje dette noko nytt: I norsk har lydar både forsvunne og kome til. Akkurat kj-lyden, (/ç/), er til og med eit relativt nytt tilskot i foneminventaret vårt, og er ei av dei lydlege endringane i overgangen frå norrønt til moderne norsk. Som språkbrukarar står me midt i språket, og då ser me korkje at språket heile tida er i endring, eller dei endringane vårt eige språk er resultatet av.


  Eit vanleg bilete på korleis me oppfattar og dermed er i stand til å skildra (språk)endringar, er å jamføra dei med ei elv, og språkvitaren Ferdinand de Saussure meinte at «[s]pråkets elv renn utan opphald vidare; om straumen er roleg eller stri, betyr ingenting» (sitert i Torp og Vikør, 2014, s. 15)1. Som språkbrukar står du i elva, og det meste av endringar skjer så sakte at du ikkje ansar dei. Men når me ser på historia, tek me eit fugleperspektiv på elva, på endringane, og ser større tidsbolkar om gongen. Då er det også lettare å sjå endringane. Somme tider er straumen roleg og det skjer få endringar, andre gonger er straumen stri og det skjer mange endringar. Språket speglar samfunnet, og store språklege omveltingar er ofte samanfallande med andre store endringar i samfunnet. Slike urolege periodar ligg til grunn for den språkhistoriske periodeinndelinga me nyttar i denne boka, og som me skal koma attende til. Mellom dei urolege periodane kjem språkleg stabile periodar.


  Kva slags og kor mange språklege kjelder som finst til eit språk, er avgjerande for kva delar av språket ein kan skildra, og dette formar også ei språkhistorisk framstilling. Omfanget av språk i ulike variantar, munnleg og skriftleg, som omgjev deg, anar du noko om. Gløttar me bakover i historia og til dei eldste kjeldene våre, er ei av dei eldste innskriftene på urnordisk me kjenner til, rissa inn på ein menneskefigur av bronse funnen på Frøyhov, Nes på Romerike. Figuren er datert til 160–210/220, og er ei av få kjelder til eldste norske språket. Desse få kjeldene er alle skriftlege, men dei er dess­utan korte og spreidde over fleire hundre år. For den eldre språkhistoria er dei skriftlege kjeldene vegen inn det talte språket.


  
    [image: Mennesket og skrifta. Ei av dei aller eldste innskriftene på urnordisk er rissa inn på denne bronsefiguren, datert til 160–210/220. Nokre leseframlegg har vore: ?aŋga, wada, waŋga, ingada, (o)ad(a), ?ada, eller gada. Spørsmålsteiknet tyder at lesinga er usikker. Å lesa runeteiknet er ikkje det same som å tolka det eller å forstå kva innskrifta tyder.] 

    Mennesket og skrifta


    Ei av dei aller eldste innskriftene på urnordisk er rissa inn på denne bronsefiguren, datert til 160–210/220. Nokre leseframlegg har vore: ?aŋga, wada, waŋga, ingada, (o)ad(a), ?ada, eller gada. Spørsmålsteiknet tyder at lesinga er usikker. Å lesa runeteiknet er ikkje det same som å tolka det eller å forstå kva innskrifta tyder.

  


  Kva er språkhistoria i denne boka, og korleis er ho organisert? Ei språkhistorisk framstilling kan strukturerast på ulike vis, og i Hovuddrag i norsk språkhistorie (Torp og Vikør, 2014, s. 15–20) finst ei fin drøfting av nettopp dette. Skal ein dela inn i skrift- og talemålshistorie? Presentera alt kronologisk og dela det inn i eldre og nyare språkhistorie? Det er mogeleg å presentera synkrone tverrsnitt av språket og skildra det på eit bestemt tidspunkt der det ser ut til å vera stabilt. Men det er også mogeleg å ha ei diakron tilnærming og skissera endringar over tid. Og kva med å dela det inn i ei indre og ei ytre språkhistorie? Ei indre språkhistorie er strukturell og språkintern, og handlar om korleis språket sjølv endrar seg, til dømes med endringar i lydtilfanget (foneminventaret), i morfologien og syntaksen. Den ytre språkhistoria er språkekstern, inkluderer sosiopolitiske tilhøve, og både samfunnsendringar og politikk har innverknad på språket, noko som særleg vil gjelda skriftspråka våre og normeringa av dei.


  Ser du på innhaldslista til denne boka, er ho organisert kronologisk, frå det eldste språket me kan meina noko om, og til det heilt moderne som omgjev oss i dag. Me tek til med urnordisk (150–700), norrønt (eldre og yngre 700–1350), held fram med mellomnorsk (1350–1550) og språket i dansketida (1536–1800), før me avsluttar med moderne norsk etter 1800.


  Nokre av kapitla i boka er skrivne med fugleperspektiv på stoffet, og der kjeldene som er granska, er skriftlege. Dette gjeld særleg kapitla om urnordisk, norrønt og mellomnorsk. Det siste kapittelet er skrive av ein forfattar som står midt i elva. Dermed er det i denne boka kapittel som spenner frå framstillingar av den eldre språkhistoria og til kapittel som tek føre seg språket som omgjev oss i dag, og då med utgangspunkt i heilt ny forsking.


  Boka femner om ein svært lang historisk periode, og med det svært mykje forsking. Forfattarane har difor gjort ei rekke val om kva som vert presentert i denne framstillinga. Dei eldste periodane ligg lengst frå oss i tid, og då er det i nokon mon mindre problematisk å gjera eit slikt utval enn det som er tilfellet når me skal skildra samtida vår. Då finst det ingen grenser for kva ein kan leggja vekt på. I det siste kapittelet i boka har me valt å løysa dette ved først å gje ei kort innføring i det språklege mangfaldet som pregar den norske språksituasjonen i dag, før me presenterer nokre døme på samtidige språkendringar i norske målføre.


  Den språkhistoriske periodeinndelinga er gjort på grunnlag av urolege periodar med store språklege omveltingar, gjerne samanfallande med andre store samfunnsendringar. I den norske språkhistoria er det to slike urolege periodar med både store samfunnsendringar og store språklege omveltingar. Den første av desse ligg i overgangen mellom urnordisk og norrønt, i perioden 500–750, og vert kalla synkopetida. I kapittel 1, «Språket før norrønt» (Bernt Ø. Thorvaldsen), vert du mellom anna kjend med den historisk-komparative metoden og noko av det som kjenneteiknar urnordisk, før Thorvaldsen nyttar ei runeinnskrift som inngang til dei store språklege endringane i synkopetida. Etter synkopetida går språket inn i ein stabil periode med norrønt (700–1350). Etter at det latinske alfabetet vart innført rundt år 1000, auka tilfanget av norrøne tekstar, og det er vanleg å dela norrønt inn i eldre (700–1050) og yngre norrønt (1050–1350). Kapittel 2, «Norrønt» (Ingvil Brügger Budal), gjev eit meir synkront innblikk i det norrøne språket og tekstane, og då med særleg vekt på yngre norrønt og nokre av skilnadene mellom norrønt og moderne norsk. At året 1350 markerer overgangen mellom norrønt og mellomnorsk, er tett knytt til samfunnsendringane som følgde svartedauden, pandemien som kom attende i fleire bølgjer fram mot tidleg moderne tid.


  I språkhistoria er dette den mellomnorske perioden, og i løpet av perioden 1350–1550 oppstår dei mest vesentlege skilnadane mellom norrønt og moderne norsk. Desse vert presenterte i kapittel 3, «Mellomnorsk», der Bernt Ø. Thorvaldsen ser på dei største endringane i perioden og viser samanhengane mellom det som skjer i ulike delar av språket. Mange skilnader mellom dei norske dialektane har opphav i den mellomnorske perioden. I dette kapittelet vert også skriftspråket kopla til språkhistoria.


  Desse tre første kapitla tek føre seg fonologi, morfologi og syntaks, og nyttar skriftlege kjelder som døme. Kapitla om urnordisk og mellomnorsk vektlegg språklege endringsprosessar, medan kapittelet om norrønt vektlegg den språklege stabiliteten. Det fjerde kapittelet, «Språket i dansketida» (Ingvil Brügger Budal), er nyskrive for denne utgåva av boka. Samfunns­endringane i denne perioden hadde store konsekvensar for språket si rolle og funksjon. Saman med innføringa av trykkekunsten, fører bruken av dansk i ein sentraladministrasjon, i kyrkja og etter kvart skulen til spreiing av dansk som eit stadig meir standardisert skriftspråk.


  Dei tre siste kapitla i denne boka er skrivne av Karine Stjernholm, og dei gjev deg ein språkhistorisk veg inn i moderne norsk frå 1800 og frametter. Kapittel 5, «Språkplanlegging på 1800-tallet: Nasjonsbygging og behovet for et eget skriftspråk», koplar framvoksteren av dei to skriftspråka våre til språkplanlegging og til samfunnsendringar: dei nasjonalromantiske strømmingane i Europa og unionsoppløysinga. Der det i dansketida ikkje var eit reelt språkspørsmål, vart no språkdebatten sentral og med tydelege frontar. Dette er opphavet til dei to skriftspråka våre. Kapittel 6, «Normering på 1900-tallet: Skolespråk og språkreformer», tek språket inn i skulen, både ved å sjå på eit utval politiske vedtak, til dømes jamstellingsvedtaket, men også ved å ta føre seg språk­refor­mene fram­etter 1900-talet og til nynorsk­reforma i 2012. Det sjuande og siste kapittelet, «Språklig mangfold i Norge», går frå eit makro- til eit mikroperspektiv. Første del av kapittelet tek føre seg den nordiske og ­norske fleirspråklegheita, samisk og dei norske minoritetsspråka. I andre del viser Stjernholm veg inn i sosiolingvistikken ved å sjå på språkendringar i samtida.


  Dei tre forfattarane av denne boka har ulik bakgrunn og dermed også ulike tilnærmingar til stoffet som vert presentert. Periodane dei ulike kapitla tek føre seg, verkar også inn på framstillinga. Kapitla om urnordisk, norrønt og mellomnorsk presenterer språksteg som er kjende frå skriftlege kjelder, men der også endringar i det talte språket er synlege i skriftfestinga av det. Kapittelet om språket i dansketida er i stor grad eit kapittel om språk og samfunn, men med eit blikk på kjenneteikn ved skriftspråket og talemålet. Dei tre siste kapitla i boka tek føre seg moderne norsk, og der vert det også sett på talemålsendringar.


  Gjennom heile boka finn du rammetekstar og oppgåver som gjev deg høve til å arbeida med stoffet. Det vert dessutan lagt vekt på det didaktiske potensialet i dei ulike stega av språkhistoria. Som forfattarane må også læraren ta didaktiske val i framstillinga av fagstoff, og sjølv om språkhistoria gjerne vert presentert kronologisk, treng ho ikkje å formidlast slik i klasserommet.


  Det første store møtet med språkhistoria for dei tre forfattarane av denne boka var med den no klassiske Hovuddrag i norsk språkhistorie (Torp og Vikør, [1993] 2014), som har også forma oss. Delar av vår framstilling av språkhistoria stør seg dermed mykje på denne.


  Som språkbrukarar viser me noko av den variasjonen som finst i norsk skriftspråk. Thorvaldsen skriv eit relativt konservativt bokmål med former som boken og historien i bestemt form eintal; Budal skriv nynorsk, og nyttar a-endingar i infinitiv og me, ikkje vi, som pronomen i første person fleirtal, og Stjernholm skriv eit nokså radikalt bokmål og nyttar a-endingar i fortid av verb og i bestemt form eintal av hokjønnssubstantiv.


  Denne boka skisserer dei lange linene frå urnordisk til moderne norsk, er synkron og diakron, ser på skriftspråk og talemål, og er retta mot lærarar og skulen. Boka er ei innføring i norsk språkhistorie og gjev kunnskap om språklege endringsprosessar. Omfanget legg føringar på kva framstillinga kan femna om og kor detaljert ho kan vera. Formålet er å utstyra lærarar med grunnleggjande kunnskap om og entusiasme for språklege endringsprosessar generelt og norsk språkhistorie spesielt – altså om det tungemålet me ikkje må gløyma.


  
    
      1 Dette er henta frå Saussures Cours de linguistique générale, red. Bally og Sechehaye (1971 s. 194) : «le fleuve de la langue coule sans interruption ; que son cours soit paisible ou torrentueux, c’est une considération secondaire». Det er ein skilnad mellom «ingenting» og «considération secondaire».

